次韵和毛正仲胡潜畫鶴歌
作者：劉弇
朝代：宋

paragraphs: 青田有仙物，脫略衆凡外。
駕彼輕舉人，邈與五雲會。
一朝羽羣空，誰識真意態。
有客筆氣捎雲莊，寫以全體翩低昂。
月棲宛是隻清影，露警似許聲圓吭。
舊傳蟬雀傅輕箑，末技枉奏真孱凉。
非如楚綃削秋水，迹未拔陸心先翔。
叔寶踞瘦骨，巢父洗塵戀。
屋壁擅新誇，巾縢揜餘玩。
展疑洞天逼，緘恐神物怨。
因舞成賦良未真，緣相作經那足神。
萬黄金輕寸毫重，劍術豈啻移裴旻。
薛公鶴手高唐世，其人已逐東波逝。
儻得胡生肖似歸，古人未必今人非。